Una gran exposició sobre les infraestructures que estan en fase de construcció o de projecte a tot Catalunya va obrir les portes el 6 de novembre, al Palau Robert de Barcelona.
L'exposició es diu "Xarxes, un viatge per les infraestructures de Catalunya", i explica amb esperit pedagògic com influeixen o influiran les infraestructures en el desenvolupament sostenible del país i en la vida de les persones, al mateix temps que es corregeix el dèficit històric en aquest àmbit.
La mostra ha estat produïda per la Direcció General de Difusió Corporativa, del Departament de la Presidència, amb el patrocini d'Abertis, Aena, Comsa Emte, Endesa, OHL, Port de Barcelona, Port de Tarragona, Red Eléctrica de España, Construccions Rubau i Telefónica, amb la col·laboració especial de Mango.
El comissari de l'exposició, el periodista Eugeni Madueño, ha comptat amb l'assessorament d'un grup nombrós d'experts en les diferents disciplines i dels serveis tècnics dels Departaments de la Generalitat de Catalunya.
Va inaugurar l'exposició el president de la Generalitat, José Montilla, el mateix dia 6 de novembre.
També hi van assistir el conseller de Política Territorial i Obres Públiques, Joaquim Nadal, i el comissari de la mostra.
L'exposició es presenta després que el 16 d'octubre passat es va signar el Pacte Nacional per a les Infraestructures.
Aquest pacte proposa 130 actuacions diferents, a desenvolupar fins el 2020, amb una inversió de 100.000 milions d'euros, i inclou infraestructures en els àmbits de la mobilitat, l'aigua, les residus, l'energia i les telecomunicacions.
En la mostra del Palau Robert s'hi poden veure els projectes en marxa en els àmbits del transport de persones i mercaderies, els que fan referència als subministraments hídrics i energètics i també els relacionats amb les telecomunicacions i el tractament de residus.
Del 6 de novembre de 2009 al 31 d'agost de 2010.
L'exposició està organitzada en diferents espais.
Primer, la història, "De la Via Augusta a l'autopista AP-7", i a continuació les xarxes energètiques ("Energia diversificada i més neta), les xarxes hídriques ("Quan l'aigua és escassa"), les xarxes viàries ("Arribar a tot arreu i guanyar qualitat de vida"), les xarxes ferroviàries ("Un transport públic de qualitat"), les xarxes de telecomunicacions i del coneixement ("Interconnectats"), les xarxes aeroportuàries i d'alta velocitat ferroviària ("El món a la mà"), les xarxes logístiques ("Garantir la provisió dels béns de consum") i les xarxes de tractament dels residus ("Reduir i aprofitar").
El recorregut pels diferents espais segueix el fil de la vida quotidiana d'un personatge de ficció, la Laia, que treballa en una empresa tèxtil del Vallès i viu al Maresme, a Mataró.
La vida quotidiana d'aquest personatge serveix per recórrer les diferents infraestructures de Catalunya i visualitzar, de manera entenedora, l'estat actual de les diferents xarxes.
També s'hi explica la importància de les grans obres projectades perquè el país esdevingui competitiu i tingui capacitat per crear riquesa i llocs de treball.
La protagonista virtual de l'exposició, la Laia, gestiona el disseny d'una samarreta que, finalment, arriba a l'exposició.
Els escolars que participin en les activitats pedagògiques vinculades a l'exposició i les persones que facin les visites guiades rebran com a obsequi un exemplar de la samarreta, produïda per Mango.
Durant el 2010, el Departament de la Presidència organitzarà unes jornades sobre les infraestructures i els grans debats oberts avui a Catalunya al voltant d'aquesta qüestió.
Els debats comptaran amb la participació de les institucions patrocinadores i d'experts d'alt nivell de les diferents disciplines.
Aeroports, ports, carreteres i vies formen part de les xarxes de Catalunya.
Però el món de les infraestructures és molt més ampli.
Engloba també àmbits com l'economia, les telecomunicacions, l'aigua i els residus, la logística i el canvi climàtic.
Aquests són els principals temes que es tractaran en el cicle de col·loquis Xarxes.
Un viatge per les infraestructures de Catalunya organitzat per la Direcció General de Difusió Corporativa del Departament de la Presidència de la Generalitat de Catalunya.
La Generalitat ha instal·lat un estand d'informació sobre la Línia 9, que estarà obert fins al 31 de gener, en un punt tan cèntric com la plaça de Catalunya de Barcelona.
Aquest punt informatiu forma part del projecte expositiu "Xarxes, un viatge per les infraestructures de Catalunya", amb la voluntat d'apropar la informació als ciutadans sobre aquest projecte.
Darrera el taulell en què s'ofereix informació sobre la nova línia, s'hi projecta un audiovisual.
Els ciutadans que ho desitgin poden demanar-hi l'opuscle editat per la Direcció General de Difusió Corporativa.
En una altra part de l'estand hi destaca un gran aparador de vidre amb una espectacular peça que reprodueix la part frontal d'una tuneladora.
En la major part del recorregut, la L9 es construeix amb tuneladores d'última generació preparades per perforar terrenys de diferents composicions.
Finalment, un gran plànol de la L9 i L10 amb els intercanviadors, situat a la part alta d'aquest punt informatiu, posa de manifest la importància d'un dels projectes més destacats que té en marxa el Govern de la Generalitat de Catalunya.
La L9 tindrà 47,8 km i donarà servei a barris que actualment no disposen de metro, com Bon Pastor, Llefià, La Salut, Singuerlín, Pedralbes i Zona Franca.
Alhora. connectarà la població dels cinc municipis per on passa i unirà punts estratègics, centres logístics, zones d'equipaments i zones de serveis com ara l'Aeroport, la Zona Franca, la Fira, l'ampliació del Port, la Ciutat de la Justícia, el campus universitari de la Diagonal, l'estació de Sagrera TAV, l'Hospital de Sant Pau, el Parc Güell, el Camp Nou i la Ciutat del Bàsquet.
La línia constarà de 52 estacions, 20 de les quals seran intercanviadors que permetran millorar el transport a l'àrea metropolitana de Barcelona, ja que connectaran amb altres sistemes de transport ferroviari col·lectiu com Rodalies Renfe, TAV, altres línies de metro (L1, L2, L3, L4, L5), i de FGC (L6, L7, L8), com també amb el Trambaix i el Trambesòs.
La L9 entrarà en funcionament per fases, a partir de la tardor d'aquest any, i es preveu que pugui estar acabada completament l'any 2014.
Els estudis de mobilitat preveuen que utilitzaran aquesta línia una mitjana de 350.000 persones al dia, uns 130 milions de passatgers l'any.
El pressupost de construcció de la línia és de 6.500 milions d'euros.
Al voltant de l'exposició "Xarxes...", i per apropar els seus continguts al públic escolar, hem desenvolupat un programa educatiu que té en compte els diferents nivells i requeriments curriculars i amb un objectiu comú: el de proporcionar recursos participatius i dinàmics perquè els alumnes assoleixin la competència de conviure i habitar el món.
El programa ofereix diversos formats d'activitats en funció de les edats, de cara a assolir els objectius específics que creiem que poden adaptar-se als vostres interessos, i una estructura comuna.
Així, totes les activitats consten de:
Una primera part, on es realitza la visita a l'exposició.
En aquesta, l'educador posa l'accent en aquells recursos i nivells de lectura que aporta l'exposició més adients a cada franja d'edat.
Una segona part, on es realitza un taller participatiu.
En aquest, es pretén que els alumnes consolidin els aprenentatges adquirits durant la visita, però especialment que desenvolupin les habilitats i competències que es posen en joc a l'hora de planificar infraestructures: l'obtenció, selecció, ordenació, anàlisi i interpretació de la informació, l'empatia amb tots els agents que intervenen, la presa de decisions, tot orientat a conèixer com funciona el món i a fomentar la participació democràtica i la millora de la societat.
Al final dels tallers es lliura un obsequi als participants.
Mitjançant un joc de taula, el "trivial de les infraestructures", els nois i noies faran la volta a Catalunya seguint la ruta de les infraestructures.
El joc consisteix a respondre preguntes relacionades amb tot allò que han pogut conèixer a través de l'exposició i també a través de les seves experiències prèvies, per anar descobrint, a mesura que s'avancen posicions per la xarxa, les característiques i funcions de les diverses infraestructures.
Una manera dinàmica i engrescadora de comprendre el món que ens envolta.
Nivells: Primària (continguts adaptats per a cada nivell)
Per mitjà del treball en equip es proposa la creació d'un espai de debat que permeti als joves comprendre la complexitat dels processos d'implementació i gestió de les infraestructures tot assumint el rol de tècnics experts.
L'activitat ajuda a fomentar l'esperit curiós, crític i de diàleg.
Així es proposa als nois i noies diferents casos que hauran de resoldre informant-se, analitzant i contrastant diverses opcions i solucions.
Un cop arribin al consens, cada grup farà una conferència on exposarà les seves conclusions a la resta de companys.
Nivells: ESO, Batxillerat i Cicles Formatius
Descripció: visita a l'exposició més taller
Informació i reserves: 670.03.60.81
Totes les activitats són gratuïtes i poden combinar-se amb altres propostes del Palau Robert.
TELEVISIÓ DE CATALUNYA: http://www.tv3.cat